CELEX: 32018D0115
Language: lv
Date: 2018-01-24 00:00:00
Title: Komisijas Īstenošanas lēmums (ES) 2018/115 (2018. gada 24. janvāris), ar kuru attiecībā uz Galileo drošības uzraudzības centra atrašanās vietu groza Īstenošanas lēmumu (ES) 2016/413, ar ko nosaka saskaņā ar Galileo programmu izveidotās sistēmas uz zemes esošās infrastruktūras atrašanās vietu un paredz tās darbības nodrošināšanai nepieciešamos pasākumus, un atceļ Īstenošanas lēmumu 2012/117/ES (Dokuments attiecas uz EEZ. )

25.1.2018   
            
            
               LV
            
            
               Eiropas Savienības Oficiālais Vēstnesis
            
            
               L 20/14
            
         KOMISIJAS ĪSTENOŠANAS LĒMUMS (ES) 2018/115
   (2018. gada 24. janvāris),
   ar kuru attiecībā uz Galileo drošības uzraudzības centra atrašanās vietu groza Īstenošanas lēmumu (ES) 2016/413, ar ko nosaka saskaņā ar Galileo programmu izveidotās sistēmas uz zemes esošās infrastruktūras atrašanās vietu un paredz tās darbības nodrošināšanai nepieciešamos pasākumus, un atceļ Īstenošanas lēmumu 2012/117/ES
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1285/2013 par Eiropas satelītu navigācijas sistēmu ieviešanu un ekspluatāciju un ar ko atceļ Padomes Regulu (EK) Nr. 876/2002 un Eiropas Parlamenta un Padomes Regulu (EK) Nr. 683/2008 (1), un jo īpaši tās 12. panta 3. punkta c) apakšpunktu,
   tā kā:
   
               (1)
            
            
               Pielikumā Komisijas Īstenošanas lēmumam (ES) 2016/413 (2) ir noteikts, ka Galileo drošības uzraudzības centra (GSMC) funkcijas tiek dublētas un ka centrs pakāpeniski tiek veidots Francijā un Apvienotajā Karalistē.
            
         
               (2)
            
            
               Apvienotā Karaliste 2017. gada 29. martā paziņoja Eiropadomei par savu nodomu izstāties no Savienības saskaņā ar Līguma par Eiropas Savienību 50. pantu. Savienības un tās dalībvalstu drošības apsvērumu dēļ GSMC būtu jābūt izvietotam Savienības dalībvalsts teritorijā, ņemot vērā jo īpaši noteikumus par klasificētās informācijas aizsardzību un ierobežojumus attiecībā uz PRP šifrēšanas iekārtu un tehnoloģijas eksportēšanu.
            
         
               (3)
            
            
               Pēc Apvienotās Karalistes paziņojuma Eiropadome 2017. gada 29. aprīlī pieņemtajās nostādnēs norādīja, ka jautājums par Apvienotajā Karalistē izvietotās Savienības infrastruktūras turpmāko atrašanās vietu ir jānoregulē drīz un ka šīs infrastruktūras pārcelšana būtu jāatvieglo. Tādēļ ir nekavējoties jāparedz Apvienotajā Karalistē izvietotā GSMC pārcelšana uz teritoriju, kas atrodas citā Savienības dalībvalstī.
            
         
               (4)
            
            
               Šajā nolūkā Komisija saskaņā ar Regulas (ES) Nr. 1285/2013 12. pantu ir uzsākusi atvērtu un pārredzamu atlases procedūru, lai Galileo drošības uzraudzības centram, kas līdz šim izvietots Apvienotajā Karalistē, noteiktu jaunu atrašanās vietu. Šī procedūra ir norisinājusies divos posmos – pirmajā posmā Komisija nosūtīja dalībvalstīm uzaicinājumu paust ieinteresētību, otrajā – izraudzītās dalībvalstis tika aicinātas iesniegt detalizētus priekšlikumus.
            
         
               (5)
            
            
               Novērtēšanas procedūras noslēgumā tika secināts, ka no izvēlēto vērtēšanas kritēriju viedokļa vislabākais ir Spānijas priekšlikums, ņemot vērā šādu aspektu piemērotību: ierosinātais tehniskais risinājums attiecībā uz objektu sagatavošanu un centra darbībai vajadzīgo pakalpojumu sniegšanu, precizitāte risku (it īpaši ar drošību un laika ierobežojumiem saistīto risku) noteikšanā un pārvaldīšanā, Spānijas piekrišana pieņemt nosacījumus, kuri izklāstīti centra izveidošanas nolīgumā, kas jāparaksta ar Komisiju, papildu priekšrocību piešķiršana, centra izbūves un darbības izmaksu apraksta precizitātes un pārredzamības līmenis, priekšlikumā minēto finansiālo nosacījumu izdevīgums Savienības budžetam. Tāpēc būtu jāizvēlas Spānijas priekšlikums.
            
         
               (6)
            
            
               Centrs ar ierobežotu infrastruktūru būtu jāizveido 2018. gada martā, lai tas iespējami drīz pildītu rezerves centra funkcijas attiecībā pret galveno centru, kas atrodas Francijā; centram būtu pilnībā jābūt pabeigtam 2019. gada martā. Turklāt par centra izveidi būtu jāparaksta nolīgums ar Spāniju.
            
         
               (7)
            
            
               Īstenošanas lēmuma (ES) 2016/413 pielikums būtu attiecīgi jāgroza.
            
         
               (8)
            
            
               Turklāt būtu jāgroza Īstenošanas lēmuma (ES) 2016/413 pielikuma teksts, lai ņemtu vērā to, ka 2017. gadā ir beigusies Galileo drošības uzraudzības centra izveide Francijā.
            
         
               (9)
            
            
               Šajā lēmumā paredzētie pasākumi atbilst atzinumam, ko sniegusi saskaņā ar Regulas (ES) Nr. 1285/2013 36. panta 1. punktu izveidotā komiteja,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma (ES) 2016/413 pielikuma tabulas rindā attiecībā uz Galileo drošības uzraudzības centru (GSMC), ailē “Atrašanās vieta un darbības nodrošināšanai paredzētie izveides pasākumi” teikumus “Galileo drošības centrs, kura funkcijas tiek dublētas, pakāpeniski tiek veidots Francijā un Apvienotajā Karalistē. Izveide ir sākusies 2013. gadā, un tai būtu jābeidzas 2017. gadā. Par to ir noslēgta vienošanās ar Franciju un Apvienoto Karalisti, kas parakstīta 2013. gadā.” aizstāj ar teikumiem: “Galileo drošības uzraudzības centrs, kura funkcijas tiek dublētas, tiek veidots Francijā un Spānijā. Objekta izveide Francijā ir beigusies 2017. gadā; nolīgums ar Franciju par šā objekta izveidi tika parakstīts 2013. gadā. Spānijā objekta izveide ar ierobežotu infrastruktūru sākas 2018. gada martā, un paredzams, ka tiks pilnībā pabeigta 2019. gada martā. Nolīgums ar Spāniju par centra izveidi būtu jāparaksta 2018. gadā.”
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2018. gada 24. janvārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 1. lpp.
   
   
      (2)  Komisijas 2016. gada 18. marta Īstenošanas lēmums (ES) 2016/413, ar ko nosaka saskaņā ar Galileo programmu izveidotās sistēmas uz zemes esošās infrastruktūras atrašanās vietu un paredz tās darbības nodrošināšanai nepieciešamos pasākumus, un atceļ Īstenošanas lēmumu 2012/117/ES (OV L 74, 19.3.2016., 45. lpp.).